Rafael Simón Urbina

**Rafael Simón Urbina López** (☆ 28 di òktober 1897 na Puerto Cumarebo - † 13 di novèmber 1950 na Caracas) tabata un lider polítiko i revolushonario venezolano, ku a lucha kontra e régimen diktatorial di Juan Vicente Gómez, presidente di Venezuela (1908-1913, 1922-1929 i 1931-1935).

## Biografia
Despues di un estadia kòrtiku na e akademia militar, el a bai Siudat Bolívar kaminda na desèmber 1913 el a partisipá, huntu ku su tio Joaquín Urbina, den un rebelion di general José Manuel Hernández ("El Mocho") kontra e régimen di Juan Vicente Gómez. Pa e motibu aki el a pasa algun aña den prizòn. 

### Promé i di dos eksilio
Despues di su liberashon, huntu ku un otro tio, Manuel Urbina, el a kondusí desde 1919 un gueria den e serunan di Falcón, su region natal. Entre 1923 i 1925, Urbina a keda den eksilio na Havana (Cuba) i Barranquilla (Colombia), despues di kual el a risibí amnistia i a bolbe Venezuela. Na yüli 1928 el a dirigí un lantamentu na Coro i a hui bai Kòrsou, kaminda su estadia a koinsidí ku otro eksilio venezolano na e isla, entre nan, Rómulo Betancourt i Miguel Otero Silva.  Mas despues den 1928 a sigui un intento nobo pa kibra e régimen di Gómez i pa e motibu aki el a ser deportá pa Barranquilla. Ora el a keda arestá aki un biaha mas riba petishon di gobièrnu di Gómez pa ser ekstraditá, el a skapa bai Costa Rica i despues Panama.

### Gòlpi na Kòrsou
Urbina, despues di a bishita e isla di Kòrsou varios biaha bou di nòmber i nashonalidat falsu, a reklutá algun sentenares di venezolano (entre otro empleadonan di Shell) riba e isla. Dia 8 di yüni 1929, huntu ku 250 hòmber, el a invadí Fort Amsterdam inesperadamente pa apropiá su mes di e armanan i munishon di e arsenal di e garnizon.
 E gòlpi a kosta tres bida, mientras a keda kapturá e gobernador di Kòrsou, Leonard Albert Fruytier i e komandante di e garnizon. Ku un barku merikano hòrtá, Urbina i su banda di guerero a bandoná e isla e mesun anochi. E gobernador i e komandante tabata akompaña nan temporalmente komo rehén pa evitá ku e barku lo a wòrdu ataká. E dos rehénnan a bolbe Kòrsou despues ku Urbina i su hòmbernan a desembarká na Venezuela. Gobernador Fruytier a haña hopi krítika na Hulanda pa e insidente i e mesun aña a keda honorabelmente retirá. Na Kòrsou diesdos venezolano a ser kondená pa nan partisipashon den e invashon. 

E meta di Urbina tabata atrobe pa logra e kaida di Gómez, pero e intento di gòlpi aki, den kual tambe lider di partido komunista Gustavo Machado Morales tabata enbolbí, tambe a frakasá. Despues di un eksilio na Mexico na 1930, Urbina a purba atrobe na òktober 1931 ku un aterisahe na Puerto Gutiérrez, atrobe en vano.

### E último eksilio
Na 1936 Urbina a ofresé su servisionan na e futuro presidente i lider komunista Eleazar López Contreras, ku kua el a laga su kompañeronan gueriero di antes, manera Gustavo Machado, kai. El a oponé e gòlpi di estado venezolano na 1945 i despues di a buska asilo den e embahada di Haiti, el a hui bai Barranquilla i despues bai Santo Domingo, kaminda el a buska yudansa di diktator Rafael Leonidas Trujillo pa invadí Venezuela. Na 1948 el a bolbe Venezuela despues di un otro gòlpi di estado, y a purba sin éksito di rekuperá su pertenensianan konfiská na 1945.

Na novèmber di 1950, e tabata enbolbi den e intento frakasá di sekuestra Carlos Delgado Chalbaud, e presidente venezolano di e tempu ei, ku a kousa su morto. Urbina a ser kapturá dor di tropanan di gobièrnu venezolano i asesiná e mesun anochi durante un transporte di un prizòn pa otro. Seguidamente Marcos Pérez Jiménez a bira e lider nobo di Venezuela.